2. Deild elta 4. plássið eftir stórsigur Í gjár leikti B68 á Svangaskarði ímóti ÍF, sum liggur aftast, og B68 vann heili 11-1 á fuglfirðingum, eftir at støðan í hálvleikinum var 4-0. Ovi Brim, Karstin Clementsen, Petur Petersen, Búi í Hjøllum og Arthur Højgaard skoraðu allir tvey mál hvør, meðan Benjamin Kundsen skoraði eitt mál, sum eisini var tað fyrsta málið í dystinum. Hagtøl frá dystinum kunnu annars síggjast á faroesoccer. Eftir eina minni góða byrjan uppá kappingina í 2. Deild, har B68 leingi lá og rótaði niðri í botninum, hevur tað gingið stak væl hjá B68 í seinnu hálvu. Nú bara eitt umfar er eftir at leika, hevur B68 fyri fyrstu ferð í ár, lagt seg á 5. Plássið. Nr. 4 er Víkingur, sum er 2 stig frammanfyri B68, og júst Víkingur og B68 hittast í seinasta umfari komandi vikuskiftið, har leikt verður í Norðragøtu. Hesi seinastu nógvu árini, hevur tað annars hilnast sera illa hjá næstbesta liðinum hjá B68. Í fjør endaði B68 nr. 9, men av tí, at bara eitt lið kundi flyta upp úr 3. Deild, varðveitti B68 sæti í 2. Deild. Árini frammanundan í 2014, 2015 og 2016 bjargaði B68 sær undan niðurflyting á seinasta leikdegi. Í ár hevur hilnast nógv betur, har Alexander Jovovic hevur verið venjari, umframt at hann hevur verið hjálparvenjari hjá Bill McLeod jacobsen í 1. Deild. Hóast B68 ikki fekk tí frægastu byrjanina, leikti B68 kortini góðan fótbólt, har tað tíverri ofta koppaði hinvegin. Uttan iva ein góðkend kapping hjá 2. Deild hjá B68.